Úrad vlády SR						 Na rokovanie vlády SR
Sekcia hospodárskej politiky					 dňa 14.8.2002
									 k číslu: 5470/2002 
									 k bodu: 5

S t a n o v i s k o

k Návrhu Národnej správy RIO+10

I.

	Materiál na rokovanie vlády SR predkladá minister životného prostredia na základe plánu práce vlády SR na rok 2002. 

	Materiál obsahuje návrh uznesenia, predkladaciu správu, národnú správu RIO+10, vyhodnotenie pripomienkového konania a návrh komuniké.

	Predložená Národná správa obsahuje výsledky, ktoré dosiahla Slovenská republika v uplatňovaní zásad trvalo udržateľného rozvoja v období od konania Konferencie OSN o životnom prostredí a rozvoji v Rio de Janeiro (3. – 14. júna1992) až po súčasnosť. Národnú správu bude, po odsúhlasení vládou SR, prezentovať minister životného prostredia na Svetovom summite o trvalo udržateľnom rozvoji, ktorý sa uskutoční v Johannesburgu v čase od 26. augusta do 4. septembra 2002. 

	Materiál neobsahuje doložku finančných, ekonomických, environmentálnych vplyvov a vplyvov na zamestnanosť. V predkladacej správe sa uvádza, že materiál nemá vplyv ani na jednu časť doložky.  

II.

	Materiál prešiel medzirezortným pripomienkovým konaním. Zo 16 oslovených subjektov 9 odoslalo svoje pripomienky. Z celkového počtu 59 pripomienok boli iba 3 pripomienky vyhodnotené ako neakceptované. Všetky 3 neakceptované pripomienky boli formálneho charakteru a ich neprijatie je vo vyhodnotení medzirezortného pripomienkového konania vysvetlené. 

III.

	Predložený obsiahly dokument si kladie za cieľ vyhodnotením 70 kľúčových indikátorov poskytnúť komplexný pohľad na Slovenskú republiku, z hľadiska jej vývoja v dimenziách trvalo udržateľného rozvoja. Vyhodnotenie tohto vývoja je vymedzené časovým rozpätím 10 rokov (od summitu v Rio de Janeiro v roku 1992 po summit v Johannesburgu t.r.). Podľa predkladacej správy bol výber indikátorov stanovený odporúčaním Komisie OSN pre trvalo udržateľný rozvoj. 

	Predložená Národná správa je zostavená zo štatistických ukazovateľov, sledovaných Štatistickým úradom SR a inými ústrednými orgánmi štátnej správy SR, pri jej príprave autori vychádzali tiež zo schválenej Národnej stratégie trvalo udržateľného rozvoja a využité boli aj databázy viacerých medzinárodných organizácií. 

	K predloženej Národnej správe RIO+10 nemáme pripomienky a odporúčame vláde SR zobrať ju na vedomie. 

Bratislava 31.7.2002